
Ako dijete umre neposredno po rođenju ili ako se rodi mrtvo, treba li mu klanjati dženaza-namaz? Volio bih da navedete mišljenje hanefijskog mezheba o tom pitanju. Allah vas nagradio!


* 
* 
* 
* 
* 
* 
* 

 
Klanja li se dženaza djetetu koje umre na porođaju, mrtvorođenćetu?

Islamski učenjaci o ovom pitanju imaju različite stavove. Po mišljenju hanefijskih pravnika, dijete koje se rodi sa znacima života: pokreti određenih dijelova tijela, kihanje, plač i sl., podliježe propisima odrasle osobe. Nadijeva mu se ***[ime](https://pitajucene.com/search/ime/questions/ "Pretraži pitanja o imenima")***, kupa se, umotava u ćefine i klanja mu se dženaza-namaz. Kada je riječ o djetetu koje se rodi mrtvo, po konsenzusu hanefijskih učenjaka ne klanja mu se ***[dženaza](https://pitajucene.com/search/d%C5%BEenaz/questions/ "Pretraži pitanja o dženazi")***, ali se razilaze oko kupanja: Ebu Jusuf smatra da ga treba okupati, a Ebu Hanife i Muhammed kažu da ne treba. (Vidjeti: *El-Mebsut*, 2/57, *Bedaius-sanaia*, 1/302, i *Hašijetu Ibni Abidine*, 1/594.)


Malikijski učenjaci dijele mišljenje hanefijskih pravnika: dijete koje zaplače nakon rođenja ima status odrasle osobe, ali kada je riječ o tome da li su mjerodavni drugi znakovi života, oni imaju različita mišljenja. (Vidjeti: *El-Mudevvenetul-kubra*, 1/179, *Bidajetul-mudžtehid*, 1/240,  *El-Munteka*, 1/427, i *Hašijetud-Dusuki*, 2/217.)


I šafijski učenjaci dijele mišljenje hanefijskih pravnika, međutim, u njihovom mezhebu postoji i stav da se takvom djetetu neće klanjati dženaza-namaz. (Vidjeti: *Mugnil-muhtadž*, 2/33, *Revdatut-talibin*, 1/631-632.)


Međutim, hanbelijski pravnici jednoglasni su u mišljenju da se djetetu koje pokaže znakove života klanja dženaza-namaz. Imam Ahmed smatra da se kupa i da se klanja dženaza čak onom djetetu koje majka pobaci nakon četvrtog mjeseca trudnoće (nakon udahnjivanja duše). Njegovo mišljenje dijele sljedeći islamski autoriteti: Seid b. Musejjib, Ibn Sirin i Ishak. (Vidjeti: *El-Mugni*, 2/328, *El-Insaf*, 2/504.)


Mišljenje hanbelijskih pravnika moglo bi biti najbliskije općim pravilima i ciljevima šerijata, a Svemogući Allah, opet, najbolje zna.


Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


